12. Maksevahendi abil maksevahendi omaja tahteta tehtud toimingutest tuleneva riisiko kandmist reguleerib VÕS § 742. Kooskõlas VÕS § 742 lg-ga 1 kannab maksevahendi varguse või kaotsimineku puhul maksevahendi omaja kuni vargusest või kaotsiminekust maksevahendi väljajale või viimase teatavaks tehtud kolmandale isikule teatamiseni varguse või kaotsimineku riisikot, kuid mitte rohkem kui maksevahendi väljajaga kokkulepitud piirsumma ulatuses, kõige rohkem 150 eurole vastava summa ulatuses. VÕS § 742 lg 2 kohaselt ei kohaldata maksevahendi omaja vastutuse summalist piirangut juhul, kui maksevahendi omaja rikkus tahtlikult või raske hooletuse tõttu VÕS § 741 lg-s 1 sätestatud elektroonilise maksevahendi omaja kohustust või kui tegemist on maksevahendi omaja pettusega.